               IL-KUMMISSJONI EWROPEA
            Brussell, 12.8.2016
            COM(2016) 503 final
            2016/0246(NLE)
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni Ewropea, u l-applikazzjoni provviżorja ta’ Ftehim bejn l-Unjoni Ewropea u l-Prinċipat tal-Liechtenstein dwar regoli supplementari fir-rigward tal-istrument għall-appoġġ finanzjarju għall-fruntieri esterni u l-viża, bħala parti mill-Fond għas-Sigurtà Interna għall-perjodu 2014–2020

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               Ir-Regolament (UE) Nru 515/2014 tal-Parlament Ewropew u tal-Kunsill tas-16 ta' April 2014 li jistabbilixxi bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża u li jħassar id-Deċiżjoni Nru 574/2007/KE li daħlet fis-seħħ fil-21 ta' Mejju 2014 u saret applikabbli mill-1 ta' Jannar 2014
                  1
               .

               Ir-Regolament (UE) Nru 514/2014 tal-Parlament Ewropew u tal-Kunsill tas-16 ta' April 2014 li jistabbilixxi dispożizzjonijiet ġenerali dwar il-Fond għall-Ażil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet li wkoll daħal fis-seħħ fil-21 ta' Mejju 2014 u sar applikabbli mill-1 ta' Jannar 2014
                  2
               . Skont l-Artikolu 19 tar-Regolament (UE) Nru 515/2014, id-dispożizzjonijiet tar-Regolament (UE) Nru 514/2014 japplikaw għall-istrument għal appoġġ finanzjarju għall-fruntieri esterni u l-viża bħala parti mill-Fond għas-Sigurtà Interna (Internal Security Fund, ISF) (minn issa ’l quddiem imsejjaħ "l-ISF tal-Fruntieri u l-Viża").

               L-iskop tal-ISF tal-Fruntieri u l-Viża huwa li jistabbilixxi mekkaniżmu ta’ solidarjetà vinkolanti għall-Istati parteċipanti mill-istess regoli Ewropej dwar il-kontroll tal-fruntieri esterni fl-interessi ta' xulxin u f’isem xulxin. L-ISF tal-Fruntieri u l-Viża jservi biex jintlaħaq objettiv ewlieni tal-acquis ta’ Schengen, jiġifieri li “jaqsmu r-responsabbiltà għal livell effiċjenti, għoli u uniformi ta’ kontroll fil-fruntieri esterni”, kif stipulat fl-Artikolu 15 tar-Regolament (UE) Nru 2016/399 tal-Parlament Ewropew u tal-Kunsill. B’hekk huwa żvilupp tal-acquis ta’ Schengen.

               L-Artikolu 5(7) tar-Regolament (UE) Nru 515/2014 jipprovdi li l-pajjiżi assoċjati mal-implimentazzjoni, l-applikazzjoni u l-iżvilupp tal-acquis ta' Schengen jipparteċipaw fl-istrument skont id-dispożizzjonijiet tiegħu u li għandhom jiġu konklużi arranġamenti dwar il-kontribuzzjonijiet finanzjarji tagħhom u li jispeċifikaw ir-regoli supplementari meħtieġa għal tali parteċipazzjoni, inklużi dispożizzjonijiet li jiżguraw il-protezzjoni tal-interessi finanzjarji tal-Unjoni u s-setgħa tal-awditjar tal-Qorti tal-Awdituri, billi l-Ftehimiet ta' Assoċjazzjoni ma jipprovdux tali regoli.

               L-għan tal-abbozz ta’ Ftehim mal-Liechtenstein huwa li jiġu stabbiliti l-arranġamenti msemmija fl-Artikolu 5(7) tar-Regolament (UE) Nru 515/2014 u li jippermetti li l-Kummissjoni tieħu r-responsabbiltà finali għall-implimentazzjoni tal-baġit tal-istrument f’dan il-pajjiż assoċjat u tiddetermina l-kontribuzzjoni tagħha għall-baġit tal-Unjoni fir-rigward ta’ dan l-istrument.

               Fir-rigward tal-kontrolli tal-baġit u finanzjarji, l-Istati Membri huma suġġetti għal obbligi orizzontali (pereż. il-kompetenza tal-Qorti tal-Awdituri u tal-Uffiċċju Ewropew Kontra l-Frodi (OLAF)) li ġejjin direttament mit-Trattat jew minn leġiżlazzjoni sekondarja tal-Unjoni. Dawn l-obbligi japplikaw direttament fl-Istati Membri u għalhekk mhumiex stabbiliti fir-Regolament (UE) Nru 515/2014. Madankollu, fl-applikazzjoni tal-Artikolu 5(7) tar-Regolament (UE) Nru 515/2014, dawn għandhom jiġu estiżi għal pajjiżi assoċjati permezz tal-abbozz ta’ Ftehim.

               Sabiex jiġu protetti l-interessi finanzjarji tal-Unjoni kontra frodi u irregolaritajiet oħra, ir-Regolament (UE) Nru 514/2014 jipprovdi għal persunal tal-Kummissjoni, il-Qorti tal-Awdituri u l-OLAF biex jingħata aċċess adegwat biex iwettqu l-kontrolli. L-Artikolu 5(9) tar-Regolament (UE) Nru 514/2014 jgħid ukoll li l-ftehimiet ta’ kooperazzjoni ma’ pajjiżi terzi espressament jagħtu s-setgħa lill-Kummissjoni, lill-Qorti tal-Awdituri u lill-OLAF biex iwettqu tali verifiki, kontrolli u spezzjonijiet fil-post. Konsegwentement, din hija prevista fl-abbozz ta’ Ftehim.

               2.ELEMENTI LEGALI TAL-PROPOSTA

               •Bażi ġuridika

               Li għandha bħala l-għan tagħha l-konklużjoni ta’ arranġamenti bejn l-Unjoni u l-Liechtenstein dwar din il-kontribuzzjoni tal-pajjiż għall-istrument għall-appoġġ finanzjarju għall-fruntieri esterni u l-viża għall-perjodu 2014-20 u r-regoli supplimentari meħtieġa għal din il-parteċipazzjoni, il-proposta preżenti għall-iffirmar tal-Ftehim hija bbażata fuq l-Artikoli 77(2) u 218(5) tat-Trattat dwar il-Funzjonament tal-Unjoni Ewropea.

               •Il-ħtieġa għad-deċiżjoni proposta

                  Fuq il-bażi tal-Artikolu 5(7) tar-Regolament (UE) Nru 515/2014 il-konklużjoni tal-Ftehim mal-Liechtenstein hija meħtieġa għall-istabbiliment tal-arranġamenti dwar din il-kontribuzzjoni tal-pajjiż għall-istrument għall-appoġġ finanzjarju għall-fruntieri esterni u l-viża għall-perjodu 2014-20 u r-regoli supplimentari meħtieġa għal din il-parteċipazzjoni.

                  Skont l-Artikolu 19(4) tal-Ftehim, huwa meħtieġ li l-Ftehim jiġi applikat b’mod provviżorju, bl-eċċezzjoni tal-Artikolu 5 ta’ dan il-Ftehim, mill-jum ta’ wara l-firma tiegħu.

               •Proporzjonalità

                  Mhux applikabbli

               •L-għażla tal-istrument

               Mhux applikabbli

               3.RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT

               •L-Eżitu tan-Negozjati

               Il-Kummissjoni ppreżentat fit-28 ta' Mejju 2014 rakkomandazzjoni lill-Kunsill biex tawtorizza lill-Kummissjoni biex tiftaħ in-negozjati man-Norveġja, l-Islanda, l-Iżvizzera u l-Liechtenstein dwar Ftehim internazzjonali li jistabbilixxi dawn ir-regoli supplementari.

               Il-Kummissjoni rċeviet l-awtorizzazzjoni tal-Kunsill sabiex tiftaħ negozjati man-Norveġja, l-Islanda, l-Iżvizzera u l-Liechtenstein dwar Ftehim dwar il-modalitajiet ta’ parteċipazzjoni ta’ dawn il-pajjiżi għall-Fond għas-Sigurtà Interna - Fruntieri u Viża fl-14 ta’ Lulju 2014.

               In-negozjati saru b'mod konġunt mal-pajjiżi assoċjati kollha. Saru żewġ sessjonijiet ta' negozjati. It-test finali tal-abbozz tal-Arranġament mal-Liechtenstein ġie inizjalat fit-30 ta' Marzu 2016.

               Il-Kummissjoni tikkunsidra li ntlaħqu l-għanijiet stabbiliti mill-Kunsill fid-direttivi ta' negozjati tiegħu u li l-abbozz tal-Arranġament hu aċċettabbli għall-Unjoni.

               L-Istati Membri ġew infurmati u kkonsultati fil-Gruppi ta' Ħidma tal-Kunsill rilevanti.

               Il-kontenut finali tiegħu jista’ jitqassar kif ġej:

               L-abbozz ta’ Ftehim jipprevedi l-kontribuzzjoni finanzjarji annwali tal-Liechtenstein għall-baġit tal-Fond għas-Sigurtà Interna  Fruntieri u Viża b’somma annwali kkalkulata skont il-PDG tagħha bħala perċentwali tal-PDG tal-Istati kollha li jieħdu sehem fil-Fond [l-Artikolu 10 l-Anness I]. Il-pagamenti annwali huma speċifikati fl-Artikolu 11.

               Barra minn hekk, l-abbozz ta’ Ftehim jipprevedi wkoll il-modalitajiet għan-nomina tal-Awtorità Responsabbli u ta’ sistema ta’ rappurtar annwali.

               Il-Ftehim fih ukoll dispożizzjonijiet biex jipproteġu l-interessi finanzjarji tal-Unjoni kontra l-frodi u miżuri li jiżguraw ir-rispett tad-dispożizzjonijiet rilevanti għall-ġestjoni finanzjarja u l-kontroll kif stabbilit fit-Trattat dwar il-Funzjonament tal-Unjoni Ewropea (“TFUE”) u fid-dritt tal-Unjoni bbażata fuq it-TFUE.

               L-evalwazzjonijiet ex post / il-kontrolli tal-idoneità tal-leġiżlazzjoni eżistenti

                  Mhux applikabbli

               •Il-konsultazzjonijiet mal-partijiet ikkonċernati

                  Mhux applikabbli

               •Il-ġbir u l-użu tal-għarfien espert

                  Mhux applikabbli

               •Valutazzjoni tal-impatt

                  Mhux applikabbli, minħabba li l-proposta hija marbuta mal-programm ta’ ġestjoni u għandha l-għan l-iffirmar tal-ftehim internazzjonali li ġie nnegozjat abbażi ta’ direttivi dwar in-negozjati stabbiliti mill-Kunsill.

               •Idoneità regolatorja u simplifikazzjoni

                  Mhux applikabbli

               •Drittijiet fundamentali

                  Mhux applikabbli

               4.IMPLIKAZZJONI BAĠITARJA

               L-Artikolu 10 tal-Anness I tal-abbozz ta’ Ftehim jiddeskrivi d-dispożizzjonijiet relatati mal-kontribuzzjonijiet finanzjarji annwali tal-pajjiż assoċjat mal-baġit tal-Fond għas-Sigurtà Interna - Fruntieri u Viża u l-adattament possibbli tagħhom għas-sitwazzjoni deskritta skont l-Anness I.

               5.ELEMENTI OĦRA

               •Applikazzjoni territorjali

                  Ir-Regolament (UE) Nru 515/2014 jikkostitwixxi żvilupp tal-acquis ta’ Schengen. F’dan ir-rigward, il-Ftehim attwali mal-Liechtenstein għandu jibni fuq l-acquis ta’ Schengen.

                  F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, annessi mat-TUE u mat-TFUE, id-Danimarka mhijiex qed tieħu sehem fl-adozzjoni ta' din id-deċiżjoni u mhijiex marbuta biha jew soġġetta għall-applikazzjoni tagħha. Skont l-Artikolu 4 tal-Protokoll imsemmi qabel, id-Danimarka tiddeċiedi fi żmien sitt xhur wara li l-Kunsill ikun adotta din il-proposta jekk timplimentax id-deċiżjoni proposta fil-liġi nazzjonali tagħha.

                  Peress li din il-proposta tikkostitwixxi żvilupp ta’ dawk l-elementi tal-acquis ta’ Schengen li r-Renju Unit u l-Irlanda ma jiħdux sehem u ma jkunux marbutin jew soġġetti għall-applikazzjoni tagħha, skont id-Deċiżjonijiet tal-Kunsill 2000/365/KE
                     3
                   u 2002/192/KE
                     4
                   rispettivament.

                •Il-pjanijiet għall-implimentazzjoni u l-arranġamenti ta’ monitoraġġ, ta’ evalwazzjoni u ta’ rapportar

                  L-Artikolu 17 tal-Ftehim jispeċifika l-arranġamenti applikabbli ta’ rappurtar u monitoraġġ. Sal-15 ta’ Frar ta’ kull sena u sal-2022 inklużi, il-Liechtenstein għandu jippreżenta rapport annwali ta’ implimentazzjoni lill-Kummissjoni għas-sena finanzjarja ta’ qabel.

               •Id-dokumenti ta’ spjegazzjoni (għad-direttivi)

                  Mhux applikabbli

               •Spjegazzjoni dettaljata tad-dispożizzjonijiet speċifiċi tal-proposta

               Mhux meħtieġa

               Fid-dawl tal-kunsiderazzjonijiet ta' hawn fuq, il-Kummissjoni tipproponi li l-Kunsill jiddeċiedi li l-Ftehim jiġi ffirmat f’isem l-Unjoni u jawtorizza lill-President tal-Kunsill biex jaħtar lill-persuna/i bis-setgħa li tiffirma/jiffirmaw f’isem l-Unjoni;

               Il-Kummissjoni għamlet proposta separata għal Deċiżjoni tal-Kunsill mehmuża dwar il-konklużjoni tal-Ftehim mehmuż bejn l-Unjoni Ewropea u l-Prinċipat tal-Liechtenstein dwar regoli supplementari fir-rigward tal-istrument għall-appoġġ finanzjarju għall-fruntieri esterni u l-viża, bħala parti mill-Fond għas-Sigurtà Interna għall-perjodu 2014–2020
                  5
               . Il-Kunsill għandu jadotta din id-Deċiżjoni wara li jkun kiseb l-approvazzjoni tal-Parlament Ewropew.

               2016/0246 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni Ewropea, u l-applikazzjoni provviżorja ta’ Ftehim bejn l-Unjoni Ewropea u l-Prinċipat tal-Liechtenstein dwar regoli supplementari fir-rigward tal-istrument għall-appoġġ finanzjarju għall-fruntieri esterni u l-viża, bħala parti mill-Fond għas-Sigurtà Interna għall-perjodu 2014–2020

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 77(2) u 218(5) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Ir-Regolament (UE) Nru 515/2014 tal-Parlament Ewropew u tal-Kunsill
                  6
                fl-Artikolu 5(7) jipprovdi li l-pajjiżi assoċjati mal-implimentazzjoni, l-applikazzjoni u l-iżvilupp tal-acquis ta' Schengen jipparteċipaw fl-istrument skont id-dispożizzjonijiet tagħha u jinħtieġ li jiġu konklużi arranġamenti dwar il-kontribuzzjonijiet finanzjarji tagħhom u r-regoli supplementari meħtieġa għal tali parteċipazzjoni, inklużi dispożizzjonijiet li jiżguraw il-protezzjoni tal-interessi finanzjarji tal-Unjoni u s-setgħa tal-verifika tal-Qorti tal-Awdituri.

               (2)Fl-14 ta’ Lulju 2014, il-Kunsill awtorizza lill-Kummissjoni biex tiftaħ negozjati mar-Renju tan-Norveġja, ir-Repubblika tal-Islanda, il-Konfederazzjoni Żvizzera u l-Prinċipalità tal-Liechtenstein għal Ftehim dwar il-modalitajiet tal-parteċipazzjoni tagħhom f’Fond għas-Sigurtà Interna - il-Fruntieri u l-Viża. In-negozjati mal-Prinċipalità ta’ Liechtenstein ġew konklużi b’suċċess mal-Prinċipat tal-Liechtenstein bl-inizjalar tal-Ftehim fit-30 ta’ Marzu 2016.

               (3)F’konformità mal-Artikoli 1 u 2 tal-Protokoll (Nru 22) dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta’ din id-Deċiżjoni u mhijiex marbuta biha jew suġġetta għall-applikazzjoni tagħha, Minħabba li din id-Deċiżjoni tibni fuq l-acquis ta' Schengen, id-Danimarka għandha, f'konformità mal-Artikolu 4 ta' dak il-Protokoll, tiddeċiedi fi żmien sitt xhur minn meta l-Kunsill ikun iddeċieda dwar din id-Deċiżjoni, jekk hijiex ser timplimentaha fil-liġi nazzjonali tagħha.

               (4)Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom ir-Renju Unit ma jiħux sehem, skont id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħdu parti f'xi dispożizzjonijiet tal-acquis ta' Schengen; għaldaqstant ir-Renju Unit mhuwiex qiegħed jieħu sehem fl-adozzjoni tagħha u mhuwiex marbut biha jew soġġett għall-applikazzjoni tagħha
                  7
               .

               (5)Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom l-Irlanda ma tiħux sehem skont id-Deċiżjoni tal-Kunsill 2002/192/KE tat-28 ta' Frar 2002 dwar it-talba tal-Irlanda sabiex tieħu sehem f'xi dispożizzjonijiet tal-acquis
                  8
                ta' Schengen; Għalhekk l-Irlanda mhijiex se tieħu sehem fl-adozzjoni tiegħu u mhijiex marbuta bih jew suġġetta għall-applikazzjoni tiegħu

               (6)Il-Ftehim jinħtieġ li jiġi ffirmat f’isem l-Unjoni, soġġett għall-konklużjonijiet tiegħu aktar tard.

               (7)Fid-dawl tal-Artikolu 19(4) tal-Ftehim, il-Ftehim bl-eċċezzjoni tal-Artikolu 5 tiegħu jinħtieġ li jiġi applikat b’mod provviżorju mill-jum ta’ wara l-firma tiegħu.

               ADOTTA DIN ID-DEĊIŻJONI:

               Artikolu 1

               L-iffirmar tal-Ftehim bejn l-Unjoni u l-Prinċipat ta’ Liechtenstein dwar regoli supplementari b’rabta mal-istrument għal appoġġ finanzjarju għall-fruntieri esterni u l-viża, bħala parti mill-Fond għas-Sigurtà Interna għall-perjodu mill-2014 sal-2020 huwa b’dan awtorizzat f’isem l-Unjoni, suġġett għall-konklużjoni ta’ dak il-Ftehim.

               It-test tal-Ftehim li se jiġi ffirmat huwa mehmuż ma’ din id-Deċiżjoni.

               Artikolu 2

               Is-Segretarjat Ġenerali tal-Kunsill għandu jistabbilixxi l-istrument tas-setgħat sħaħ suġġett għall-konklużjoni tal-Ftehim, għall-persuna (jew għall-persuni) indikata/indikati min-negozjatur tal-Ftehim biex jiffirma(w) il-Ftehim.

               Artikolu 3

               Il-Ftehim bl-eċċezzjoni tal-Artikolu 5, għandu jiġi applikat b’mod provviżorju skont l-Artikolu 19(4) tiegħu mid-data wara l-iffirmar tiegħu, sakemm jidħol fis-seħħ.

               Artikolu 4

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)
                  ĠU L 150, 20.05.2014, p. 143.

                     (2)
                  ĠU L 150, 20.05.2014, p. 112.

                     (3)
                  Id-Deċiżjoni tal-Kunsill tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħdu sehem f'xi dispożizzjonijiet tal-acquis ta' Schengen, ĠU L 131, 1.6.2000, p. 43

                     (4)
                  Id-Deċiżjoni tal-Kunsill tat-28 ta’ Frar 2002 rigward it-talba tal-Irlanda biex tieħu sehem f’xi dispożizzjonijiet tal-acquis ta’ Schengen, ĠU L 64, 7.3.2002, p. 20

                     (5)
                  Proposta għal Deċiżjoni tal-Kunsill dwar il-konklużjoni f’isem l-Unjoni Ewropea, ta’ Ftehim bejn l-Unjoni Ewropea u l-Prinċipat tal-Liechtenstein dwar regoli supplementari fir-rigward tal-istrument għall-appoġġ finanzjarju għall-fruntieri esterni u l-viża, bħala parti mill-Fond għas-Sigurtà Interna għall-perjodu 2014-2020, COM(2016) 504 final.

                     (6)
                  Ir-Regolament (UE) Nru 515/2014 tal-Parlament Ewropew u tal-Kunsill tas-16 ta' April 2014 li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża u li jħassar id-Deċiżjoni Nru 574/2007/KE (ĠU L 150, 20.5.2014, p, 143).

                     (7)
                  Id-Deċiżjoni tal-Kunsill tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħdu sehem f'xi dispożizzjonijiet tal-acquis ta' Schengen, ĠU L 131, 1.6.2000, p. 43

                     (8)
                  Id-Deċiżjoni tal-Kunsill tat-28 ta’ Frar 2002 rigward it-talba tal-Irlanda biex tieħu sehem f’xi dispożizzjonijiet tal-acquis ta’ Schengen, ĠU L 64, 7.3.2002, p. 20

    ---documentbreak---

               IL-KUMMISSJONI EWROPEA
            Brussell, 12.8.2016
            COM(2016) 503 final
            ANNESS
            tal-Proposta għal
            Deċiżjoni tal-Kunsill
            dwar l-iffirmar, f’isem l-Unjoni Ewropea, u l-applikazzjoni provviżorja ta’ Ftehim bejn l-Unjoni Ewropea u l-Prinċipat tal-Liechtenstein dwar regoli supplementari fir-rigward tal-istrument għall-appoġġ finanzjarju għall-fruntieri esterni u l-viża, bħala parti mill-Fond għas-Sigurtà Interna għall-perijodu mill-2014 sal-2020

               ANNESS

               tal-Proposta għal

               Deċiżjoni tal-Kunsill

               dwar l-iffirmar, f’isem l-Unjoni Ewropea, u l-applikazzjoni provviżorja ta’ Ftehim bejn l-Unjoni Ewropea u l-Prinċipat tal-Liechtenstein dwar regoli supplementari fir-rigward tal-istrument għall-appoġġ finanzjarju għall-fruntieri esterni u l-viża, bħala parti mill-Fond għas-Sigurtà Interna għall-perijodu mill-2014 sal-2020

               L-UNJONI EWROPEA, minn hawn 'il quddiem imsejħa "l-Unjoni",

               kif ukoll

               IL-PRINĊIPAT TAL-LIECHTENSTEIN, minn hawn 'il quddiem imsejjaħ il-“Liechtenstein”,

               Minn hawn 'il quddiem imsejjħa bħala "il-Partijiet"

               WARA LI KKUNSIDRAW il-Protokoll bejn l-Unjoni Ewropea, il-Komunità Ewropea, il-Konfederazzjoni Żvizzera u l-Prinċipalità tal-Liechtenstein dwar l-adeżjoni tal-Prinċipalità tal-Liechtenstein fil-Ftehim bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzoni Żvizzera mal-implimentazzjoni, l-applikazzjoni u l-iżvilupp tal-acquis ta’ Schengen
                  1
                ("il-Protokoll ta' Assoċjazzjoni mal-Liechtenstein"),

               BILLI:

               (1)L-Unjoni stabbilixxiet l-istrument għall-appoġġ finanzjarju għall-fruntieri esterni u l-viża, bħala parti mill-Fond għas-Sigurtà Interna permezz tar-Regolament (UE) Nru 515/2014 tal-Parlament Ewropew u tal-Kunsill
                  2
               .

               (2)Ir-Regolament (UE) Nru 515/2014 jikkostitwixxi żvilupp tal-acquis ta’ Schengen skont it-tifsira tal-Protokoll ta’ Assoċjazzjoni mal-Liechtenstein.

               (3)Billi r-Regolament (UE) Nru 514/2014 tal-Parlament Ewropew u tal-Kunsill
                  3
                għandu impatt dirett fuq l-applikazzjoni tad-disposizzjonijiet tar-Regolament (UE) Nru 515/2014, u b’hekk jaffettwa l-qafas legali ta’ dan tal-aħħar, u billi l-proċeduri stipulati fil-Protokoll ta’ Assoċjazzjoni mal-Liechtenstein ġew applikati għall-adozzjoni tar-Regolament (UE) Nru 514/2014, li ġiet innotifikata lil Liechtenstein, il-Partijiet jirrikonoxxu li r-Regolament (UE) Nru 514/2014 jikkostitwixxi żvilupp tal-acquis ta’ Schengen skont it-tifsira tal-Protokoll ta’ Assoċjazzjoni mal-Liechtenstein sakemm ikun meħtieġ biex isseħħ l-implimentazzjoni tar-Regolament (UE) Nru 515/2014.

               (4)L-Artikolu 5(7) tar-Regolament (UE) Nru 515/2014 jipprevedi li l-pajjiżi assoċjati mal-implimentazzjoni, l-applikazzjoni u l-iżvilupp tal-acquis ta' Schengen - fosthom il-Liechtenstein - jipparteċipaw fl-istrument skont id-dispożizzjonijiet tiegħu u li għandhom jiġu konklużi arranġamenti li jispeċifikaw il-kontribuzzjonjiet finanzjarji speċifiċi minn dawn il-pajjiżi kif ukoll ir-regoli supplementari meħtieġa għal tali parteċipazzjoni, inklużi d-dispożizzjonijiet li jiżguraw il-protezzjoni tal-interessi finanzjarji tal-Unjoni u tas-setgħa tal-awditjar tal-Qorti tal-Awdituri.

               (5)L-istrument għall-appoġġ finanzjarju għall-fruntieri esterni u l-viża, bħala parti tal-Fond għas-Sigurtà Interna tiegħu ("l-ISF- għall-fruntieri u l-viża") jikkostitwixxi strumenti speċifiku fil-kuntest tal-acquis ta’ Schengen imfassal biex jipprevedi l-qsim tal-piżijiet u l-appoġġ finanzjarju fil-qasam tal-fruntieri esterni u tal-politika dwar il-viża fl-Istati Membri u fl-Istati assoċjati.

               (6)L-Artikolu 60 tar-Regolament (UE, Euratom) Nru 966/2012 tal-Parlament Ewropew u tal-Kunsill
                  4
                jipprevedi regoli dwar il-ġestjoni indiretta li huma applikabbli meta l-pajjiżi terzi, inklużi l-Istati assoċjati, huma fdati b’kompiti ta’ implimentazzjoni tal-baġit.

               (7)
                     L-Artikolu 17(4) tar-Regolament (UE) Nru 514/2014 jipprevedi għall-eliġibbiltà tan-nefqa li saret fl-2014 minn Awtorità Responsabbli li għadha ma ġietx maħtura formalment, biex b’hekk isseħħ tranżizzjoni mingħajr xkiel bejn il-Fond għall-Fruntieri Esterni u l-Fond għas-Sigurtà Interna. Bl-istess mod huwa importanti li l-istess tħassib juri ruħu f’dan il-Ftehim. Peress li dan il-ftehim ma daħalx fis-seħħ qabel tmiem l-2014, huwa essenzjali li tiġi żgurata l-eliġibbiltà tan-nefqa li tkun saret qabel u sakemm tiġi nnominata formalment l-Awtorità Responsabbli, dment li s-sistemi ta’ ġestjoni u ta' kontroll applikati qabel ikunu essenzjalment l-istess bħal dawk fis-seħħ wara n-nomina formali tal-Awtorità Responsabbli.

               (8)Sabiex jiġi ffaċilitat il-kalkolu u l-użu tal-kontribuzzjonijiet annwali dovuti minn Liechtenstein għall-ISF għall-Fruntieri u l-Viża, il-kontribuzzjonijiet tiegħu għall-perjodu 2014–2020 se jitħallsu f’ħames pagamenti parzjali annwali mill-2016 sal-2020. Mill-2016 sal-2018, il-kontribuzzjonijiet annwali huma stabbiliti f’ammonti fissi filwaqt li l-kontribuzzjoni li għandha titħallas għas-snin 2019 u 2020 se tiġi stabbilita fl-2019 abbażi tal-prodott gross domestiku tal-Istati kollha li jipparteċipaw fl-ISF għall-Fruntieri u l-Viża filwaqt li jittieħdu inkonsiderazzjoni l-pagamenti li effettivament ikunu saru,

               FTIEHMU KIF ĠEJ:

               Artikolu 1

               Kamp ta' applikazzjoni

               Dan il-Ftehim jistabblixxi r-regoli supplementari meħtieġa sabiex il-Liechtenstein jipparteċipa fl-ISF għall-Fruntieri u l-Viża skont ir-Regolament (UE) Nru 515/2014.

               Artikolu 2

               Ġestjoni finanzjarja u kontroll

               1.Il-Liechtenstein għandu jieħu l-miżuri meħtieġa sabiex tiġi żgurata konformità mad-dispożizzjonijiet relevanti għall-ġestjoni finanzjarja u l-kontroll li huma stabbiliti fit-Trattat dwar il-Funzjonament tal-Unjoni Ewropea (“TFUE”) u fid-dritt tal-Unjoni bbażat fuq it-TFUE.

               Id-dispożizzjonijiet tat-TFUE u tad-dritt sekondarju msemmija fl-ewwel subparagrafu huma dawn li ġejjin:

               (a)l-Artikolu 287(1), (2) u (3) tat-TFEU;

               (b)l-Artikoli 30, 32 u 57, l-Artikolu 58(1)(c) (i), l-Artikolu 60 l-Artikoli 79(2) u 108(2) tar-Regolament (UE, Euratom) Nru 966/2012;

               (c)L-Artikoli 32, 38, 42, 84, 88, 142 u 144 tar-Regolament Delegat tal-Kummissjoni (UE) Nru 1268/2012
                  5
               ;

               (d)Ir-Regolament tal-Kunsill (Euratom, KE) Nru 2185/96
                  6
               ;

               (e)Ir-Regolament (UE, Euratom) Nru 883/2013 tal-Parlament Ewropew u tal-Kunsill
                  7
               .

               Il-Partijiet jistgħu jiddeċiedu li jemendaw din il-lista bi ftehim reċiproku.

               2.Il-Liechtenstein għandu japplika d-dispożizzjonijiet imsemmija fil-paragrafu 1 fit-territorju tiegħu f'konformità ma' dan il-Ftehim.

               Artikolu 3

               Rispett għall-prinċipju ta' ġestjoni finanzjarja tajba

               Il-Fondi allokati għal-Liechtenstein permezz tal-ISF għall-fruntieri u l-viża għandhom jintużaw skont il-prinċipju ta' ġestjoni finanzjarja tajba.

               Artikolu 4

               Rispett għall-prinċipju dwar il-kunflitt ta' interess

               L-atturi finanzjarji kollha u kull persuna oħra involuta fl-implimentazzjoni u l-ġestjoni tal-baġit, inklużi l-atti preparatorji relativi, l-awditjar jew il-kontroll fit-territorju tal-Liechtenstein għandhom jiġu pprojbiti milli jieħdu kwalunkwe azzjoni li tista’ ġġib l-interessi tagħhom f’kunflitt ma’ dawk tal-Unjoni.

               Artikolu 5

               Infurzar

               Id-Deċiżjonijiet meħuda mill-Kummissjoni li jimponu obbligu finanzjarju fuq persuni apparti mill-Istati, għandhom ikunu eżegwibbli fit-territorju tal-Liechtenstein.

               L-eżekuzzjoni għandha tkun regolata bir-regoli tal-proċedura ċivili li jkunu fis-seħħ fil-Liechtenstein. It-titolu għall-eżekuzzjoni għandu jiġi mehmuż mad-deċiżjoni, mingħajr formalitajiet oħra għajr għall-verifika tal-awtentiċità tad-deċiżjoni, mill-awtorità nazzjonali li l-gvern tal-Liechtenstein għandu jaħtar għal dan il-għan u li l-Kummissjoni għandha tiġi mgħarrfa biha.

               Meta jitlestew dawn il-formalitajiet, b'talba mill-Kummissjoni, il-Kummissjoni tkun tista' tipproċedi bl-eżekuzzjoni f'konformità mal-liġi nazzjonali, billi tressaq il-kwistjoni direttament quddiem l-awtorità kompetenti.

               L-eżekuzzjoni tista' tiġi sospiża biss b'deċiżjoni tal-Qorti tal-Ġustizzja tal-Unjoni Ewropea. Madankollu, il-qrati tal-Liechtenstein għandhom ikollhom ġuriżdizzjoni fuq ilmenti li l-eżekuzzjoni qed isir b'mod irregolari.

               Artikolu 6

               Protezzjoni tal-interessi finanzjarji tal-Unjoni kontra l-frodi

               1.Il-Liechtenstein għandu:

               (a)jiġġieled il-frodi u kwalunkwe attività illegali oħra li tolqot l-interessi finanzjarji tal-Unjoni permezz ta' miżuri li għandhom jaġixxu ta' deterrent u li jkunu tali li jippermettu protezzjoni effettiva fil-Liechtenstein;

               (b)jieħu l-istess miżuri biex jiġġieled il-frodi li tolqot l-interessi finanzjarji tal-Unjoni bħal ma jieħu biex jiġġieldu l-frodi li tolqot l-interessi finanzjarji tiegħu stess; kif ukoll

               (c)jikkoordina l-azzjoni tiegħu li għandha l-għan li tħares l-interessi finanzjarji tal-Unjoni mal-Istati Membri u l-Kummissjoni.

               2.Il-Liechtenstein għandu jadotta miżuri ekwivalenti għal dawk adottati mill-Unjoni skont l-Artikolu 325(4) tat-TFUE li jkunu fis-seħħ fil-mument tal-iffirmar ta' dan il-Ftehim.

               Il-Partijiet jistgħu jiddeċiedu bi ftehim reċiproku li jadottaw miżuri ekwivalenti għal kwalunkwe miżura sussegwenti adottata mill-Unjoni skont dan l-Artikolu.

               Artikolu 7

               Verifiki u spezzjonijiet fuq il-post mill-Kummissjoni (OLAF)

               Bla ħsara għad-drittijiet tagħha skont l-Artikolu 5(8) tar-Regolament (UE) Nru 514/2014, il-Kummissjoni (l-Uffiċċju Ewropew Kontra l-Frodi, OLAF) għandu jkollha l-awtorizzazzjoni li twettaq verifiki u spezzjonijiet fuq il-post fit-territorju tal-Liechtenstein fir-rigward tal-ISF għall-fruntieri u l-viża f’konformità mat-termini u l-kundizzjonijiet stipulati fir-Regolament tal-Kunsill (Euratom, KE) Nru 2185/96.

               L-awtoritajiet tal-Liechtenstein għandhom jiffaċilitaw il-verifiki u l-ispezzjonijiet fuq il-post li jistgħu, skont ix-xewqa tal-awtoritajiet, jitwettqu b'mod konġunt magħhom.

               Artikolu 8

               Qorti tal-Awdituri

               F'konformità mal-Artikolu 287(3) tat-TFUE u mal-Ewwel Parti, it-Titolu X, il-Kapitolu 1 tar-Regolament (EU, Euratom) Nru 966/2012, il-Qorti tal-Awdituri għandu jkollha l-possibbiltà li twettaq awditi fuq il-post fil-bini ta' kwalunkwe entità li tamministra dħul jew nefqa f'isem il-Unjoni fit-territorju tal-Liechtenstein fir-rigward tal-ISF għall-fruntieri u l-viża inkluż fil-bini ta' kwalunkwe persuna fiżika jew legali li tkun irċeviet pagamenti mill-baġit.

               Fil-Liechtenstein, l-awditjar mill-Qorti tal-Awdituri għandu jitwettaq flimkien mal-entitajiet nazzjonali tal-awditjar jew, jekk dawn ma jkollhomx is-setgħat meħtieġa, mad-dipartimenti nazzjonali kompetenti. Il-Qorti tal-Awdituri u l-korpi nazzjonali tal-verifika tal-Liechtenstein għandhom jikkoperaw fi spirtu ta' fiduċja filwaqt li jippreservaw l-indipendenza tagħhom. Dawn il-korpi jew id-dipartimenti għandhom jinfurmaw lill-Qorti tal-Awdituri jekk ikollhomx l-intenzjoni li jieħdu sehem fl-awditjar.

               Il-Qorti tal-Awdituri għandu jkollha mill-anqas l-istess drittijiet bħall-Kummissjoni, kif stabbilit fl-Artikolu 5(7) tar-Regulation (UE) Nru 514/2014 u l-Artikolu 7 ta' dan il-Ftehim.

               Artikolu 9

               Akkwist pubbliku

               Il-Liechtenstein għandu japplika d-dispożizzjonijiet tal-liġi tiegħu dwar l-akkwist pubbliku skont l-Anness XVI tal-Ftehim dwar iż-Żona Ekonomika Ewropea
                  8
               .

               Artikolu 10

               Kontribuzzjonijiet finanzjarji

               1.Għas-snin mill-2016 sal-2018, il-Liechtenstein għandu jagħmel pagamenti annwali għall-baġit tal-ISF għall-fruntieri u l-viża skont it-tabella li ġejja:

               (L-ammonti kollha f’EUR)

                        2016

                        2017

                        2018

                        il-Liechtenstein

                        218 815

                        218 815

                        218 815

               2.Il-kontribuzzjonijiet tal-Liechtenstein għas-snin 2019 u 2020 għandhom jiġu kkalkulati skont il-Prodott Domestiku Gross (PDG) rispettiv tiegħu bħala perċentwal tal-PDG tal-Istati kollha li qed jipparteċipaw fl-ISFgħall-fruntieri u l-viża f’konformità mal-formula deskritta fl-Anness.

               3.
                     Il-Liechtenstein għandu jagħti l-kontribuzzjonijiet finanzjarji msemmijin f’dan l-Artikolu irrispettivament mid-data ta’ adozzjoni tal-programm nazzjonali tiegħu msemmi fl-Artikolu 14 tar-Regolament (UE) Nru 514/2014.

               Artikolu 11

               L-użu tal-kontribuzzjonijiet finanzjarji

               1.It-total tal-pagamenti annwali tal-2016 u l-2017 għandhom jiġu assenjati kif ġej:

               (a)
                     75 % għar-rieżami ta' nofs it-terminu msemmi fl-Artikolu 8 tar-Regolament (UE) Nru 515/2014;

               (b)
                     15 % għall-iżvilupp tas-sistemi tal-IT imsemmi fl-Artikolu 15 tar-Regolament (UE) Nru 515/2014, b'segwitu għall-adozzjoni tal-atti leġislattivi rilevanti tal-Unjoni sat-30 ta’ Ġunju 2017;

               (c)
                     10 % għall-azzjonijiet tal-Unjoni msemmijin fl-Artikolu 13 tar-Regolament (UE) Nru 515/2014 u għall-assistenza ta’ emerġenza msemmija fl-Artikolu 14 tar-Regolament (UE) Nru 515/2014.

               Meta l-ammont imsemmi fil-punt (b) ma jkunx allokat jew minfuq, il-Kummissjoni għandha, skont il-proċedura stipulata fit-tieni subparagrafu tal-Artikolu 5(5)(b) tar-Regolament (UE) Nru 515/2014, tallokah mill-ġdid għall-azzjonijiet speċifiċi msemmijin fl-Artikolu 7 tar-Regolament (UE) Nru 515/2014.

               Jekk dan il-Ftehim ma jidħolx fis-seħħ jew ma jiġix applikat fuq bażi provviżorja sal-1 ta’ Ġunju 2017, il-kontribuzzjoni kollha tal-Liechtenstein għandha tintuża skont il-paragrafu 2 ta’ dan l-Artikolu.

               2.It-total tal-pagamenti annwali tal-2018, tal-2019 u tal-2020 għandu jiġi assenjat kif ġej:

               (a)
                     40 % għal azzjonijiet speċifiċi msemmijin fl-Artikolu 7 tar-Regolament (UE) Nru 515/2014;

               (b)
                     50 % għall-iżvilupp tas-sistemi tal-IT imsemmijin fl-Artikolu 15 tar-Regolament (UE) Nru 515/2014, b'segwitu għall-adozzjoni tal-atti leġislattivi rilevanti tal-Unjoni sal-31 ta’ Diċembru 2018;

               (c)
                     10 % għall-azzjonijiet tal-Unjoni msemmijin fl-Artikolu 13 tar-Regolament (UE) Nru 515/2014 u għall-assistenza ta’ emerġenza msemmija fl-Artikolu 14 tar-Regolament (UE) Nru 515/2014.

               Meta l-ammont imsemmi fil-punt (b) ma jkunx allokat jew minfuq, il-Kummissjoni għandha, skont il-proċedura stipulata fit-tieni subparagrafu tal-Artikolu 5(5)(b) tar-Regolament (UE) Nru 515/2014, tallokah mill-ġdid għall-azzjonijiet speċifiċi msemmijin fl-Artikolu 7 tar-Regolament (UE) Nru 515/2014.

               3.L-ammonti addizzjonali assenjati għar-rieżami ta’ nofs it-terminu, għall-azzjonijiet tal-Unjoni, għal azzjonijiet speċifiċi jew għall-programm dwar l-iżvilupp tas-sistemi tal-IT għandhom jintużaw f’konformità mal-proċedura relevanti prevista f’waħda minn dawn id-dispożizzjonijiet:

               (a)l-Artikolu 6(2) tar-Regolament (KE) Nru 514/2014;

               (b)l-Artikolu 8(7) tar-Regolament (KE) Nru 515/2014;

               (c)l-Artikolu 7(3) tar-Regolament (KE) Nru 515/2014;

               (d) it-tieni subparagrafu tal-Artikolu 15 tar-Regolament (UE) 515/2014.

               4.Ta' kull sena, il-Kummissjoni tista' tuża sa EUR 1 581 mill-pagamenti li jsiru mill-Liechtenstein għall-finanzjament tan-nefqa amministrattiva relatata mal-persunal jew mal-persunal estern meħtieġ għall-appoġġ tal-implimentazzjoni tar-Regolament (UE) Nru 515/2014 u ta' dan il-Ftehim mill-Liechtenstein.

               Artikolu 12

               Kunfidenzjalità

               L-informazzjoni kkomunikata jew miksuba, tkun f'liema forma tkun, sussegwenti għal dan il-Ftethim, għandha tkun koperta mis-sigriet professjonali u mħarsa bl-istess mod bħalma titħares informazzjoni simili mid-dispożizzjonijiet applikabbli għall-istituzzjonijiet tal-Unjoni u mil-liġijiet tal-Liechtenstein. Din l-informazzjoni ma għandhiex tiġi kkomunikata lil persuni oħrajn ħlief lil dawk fl-istituzzjonijiet tal-Unjoni, fl-Istati Membri jew fil-Liechtenstein, li l-funzjonijiet tagħhom jirrikjedu li jkunu jafuha, u lanqas ma tista’ tintuża għal skopijiet oħra ħlief dawk li jservu biex tiġi żgurata l-protezzjoni effettiva tal-interessi finanzjarji tal-Partijiet.

                     Artikolu 13

               Nomina ta' Awtorità Responsabbli

               1.
                     Il-Liechtenstein għandu jinnotifika lill-Kummissjoni bin-nomina formali, f'livell ministerjali, tal-Awtorità Responsabbli li għandha f'idejha l-ġestjoni u l-kontroll tan-nefqa taħt l-ISF għall-Fruntieri u l-Viża, malajr kemm jista’ jkun wara li jiġi approvat il-programm nazzjonali.

               2.
                     In-nomina msemmija fil-paragrafu 1 għandha tkun soġġetta għall-korp li jikkonforma mal-kriterji ta’ nomina dwar l-ambjent intern, l-attivitajiet ta’ kontroll, l-informazzjoni u l-komunikazzjoni, u l-monitoraġġ stabbiliti fir-Regolament (EU) Nru 514/2014 jew abbażi tiegħu.

               3.
                     In-nomina ta’ Awtorità Responsabbli għandha tkun ibbażata fuq opinjoni ta’ korp tal-awditjar, li jista’ jkun l-Awtorità tal-Awditjar, li tivvaluta l-konformità tal-Awtorità Responsabbli mal-kriterji ta’ nomina. Dan il-korp jista’ jkun l-istituzzjoni pubblika awtonoma responsabbli mill-monitoraġġ, l-evalwazzjoni u l-awditjar tal-amministrazzjoni. Il-korp tal-awditjar għandu jiffunzjona indipendentement mill-Awtorità Responsabbli u jwettaq il-ħidma tiegħu f’konformità mal-istandards tal-awditjar aċċettati internazzjonalment. Il-Liechtenstein jista' jibbaża d-deċiżjoni tiegħu dwar in-nomina fuq jekk is-sistemi ta’ ġestjoni u ta’ kontroll humiex essenzjalment l-istess bħal dawk fis-seħħ għall-perjodu preċedenti u jekk iffunzjonawx b’mod effikaċi. Jekk ir-riżultati tal-awditu u tal-kontroll eżistenti juru li l-korp nominat ma jikkonformax mal-kriterji tan-nomina, l-Liechtenstein għandu jieħdu l-miżuri neċessarji biex jiżgura li n-nuqqasijiet fl-implimentazzjoni tal-kompiti ta’ dan il-korp jinstab rimedju għalihom, anki billi tintemm in-nomina.

               Artikolu 14

               Definizzjoni tas-sena finanzjarja

               Għall-finijiet ta’ dan il-Ftehim, is-sena finanzjarja msemmija fl-Artikolu 60(5) tar-Regolament (UE, Euratom) Nru 966/2012, għandha tkopri n-nefqa mħallsa u d-dħul riċevut li jiddaħħlu fil-kontijiet tal-Awtorità Responsabbli fil-perijodu li jibda mis-16 ta’ Ottubru tas-sena "N-1" u jintemm fil-15 ta’ Ottubru tas-sena "N".

               Artikolu 15

               Eliġibbiltà tan-nefqa

               B’deroga mill-Artikolu 17(3)(b) u (4) tar-Regolament (UE) Nru 514/2014, in-nefqa għandha tkun eliġibbli meta din tkun tħallset mill-Awtorità Responsabbli qabel in-nomina formali tagħha f’ konformità mal-Artikolu 13 ta' dan il-Ftehim, dment li s-sistemi ta’ ġestjoni u kontroll applikati qabel in-nomina formali jkunu essenzjalment l-istess bħal dawk fis-seħħ wara n-nomina formali tal-Awtorità Responsabbli.

               Artikolu 16

               Talba għal pagament tal-bilanċ annwali

               1.
                     Sal-15 ta’ Frar tas-sena li ssegwi s-sena finanzjarja, il-Liechtenstein għandu jippreżenta lill-Kummissjoni d-dokumenti u l-informazzjoni mitluba fil-punti (b) u (c) tal-ewwel subparagrafu tal-Artikolu 60(5) tar-Regolament (UE, Euratom) Nru 966/2012.

               B’deroga mill-Artikolu 44(1) tar-Regolament (UE) Nru 514/2014 u f’konformità mat-tielet subparagrafu tal-Artikolu 60(5) tar-Regolament (UE, Euratom) Nru 966/2012, il-Liechtenstein għandu jippreżenta lill-Kummissjoni l-opinjoni msemmija fit-tieni subparagrafu tal-Artikolu 60(5) tar-Regolament (UE, Euratom) Nru 966/2012 sal-15 ta’ Marzu tas-sena li ssegwi s-sena finanzjarja.

               Id-dokumenti ppreżentati msemmijin f'dan il-paragrafu għandhom iservu ta’ talba għall-ħlas tal-bilanċ annwali.

               2.
                     Id-dokumenti msemmijin fil-paragrafu 1 għandhom jitfasslu skont il-mudelli adottati mill-Kummissjoni fuq il-bażi tal-Artikolu 44(3) tar-Regolament (UE) Nru 514/2014.

               Artikolu 17

               Rapport ta’ implimentazzjoni

               B’deroga mill-Artikolu 54(1) tar-Regolament (UE) Nru 514/2014 u f’konformità mat-tielet subparagrafu tal-Artikolu 60(5) tar-Regolament (UE, Euratom) Nru 966/2012, il-Liechtenstein għandu jippreżenta lill-Kummissjoni, sa u inkluża s-sena 2022, rapport annwali dwar l-implimentazzjoni tal-programm nazzjonali fis-sena finanzjarja ta' qabel sal-15 ta' Frar ta' kull sena, u jista’ fil-livell xieraq jippubblika din l-informazzjoni.

               L-ewwel rapport annwali dwar l-implimentazzjoni tal-programm nazzjonali għandu jiġi ppreżentat fil-15 ta’ Frar wara d-dħul fis-seħħ ta’ dan il-Ftehim jew il-bidu tal-applikazzjoni provviżorja tiegħu.

               L-ewwel rapport għandu jkopri s-snin finanzjarji mill-2014 ’il quddiem, sa sena finanzjarja ta' qabel ma għandu jiddaħħal l-ewwel rapport annwali, f’konformità mat-tieni subparagrafu. Il-Liechtenstein għandu jippreżenta rapport finali dwar l-implimentazzjoni tal-programmi nazzjonali sal-31 ta’ Diċembru 2023.

               Artikolu 18

               Sistema ta’ skambju elettroniku ta' dejta

               Skont l-Artikolu 24(5) tar-Regolament (UE) Nru 514/2014 l-iskambju tal-informazzjoni uffiċjali kollha bejn il-Liechtenstein u l-Kummissjoni għandu jitwettaq permezz ta’ sistema ta' skambju elettroniku tad-dejta stabbilita mill-Kummissjoni għal dan l-għan.

               Artikolu 19

               Dħul fis-seħħ

               1.Is-Segretarju Ġenerali tal-Kunsill tal-Unjoni huwa d-depożitarju ta' dan il-Ftehim.

               2.Il-Partijiet għandhom japprovaw dan il-Ftehim skont il-proċeduri tagħhom stess. Huma għandhom jinnotifikaw lil xulxin bit-tlestija ta' dawn il-proċeduri.

               3.Dan l-Arranġament għandu jidħol fis-seħħ fl-ewwel jum tal-ewwel xahar wara l-jum tal-aħħar notifika msemmija fil-paragrafu 2.

               4.Bl-eċċezzjoni tal-Artikolu 5, il-Partijiet għandhom japplikaw dan il-Ftehim provviżorjament mill-jum ta' wara l-firma tiegħu, bla ħsara għar-rekwiżiti kostituzzjonali.

               Artikolu 20

               Validità u terminazzjoni

               1.Kemm il-Komunità kif ukoll il-Liechtenstein jistgħu jtemmu dan il-Ftehim billi jinnotifikaw lill-Parti l-oħra bid-deċiżjoni tagħhom. Il-Ftehim għandu jieqaf milli japplika tliet xhur wara d-data ta’ tali notifika. Il-proġetti u l-attivitajiet li jkunu għaddejjin fil-mument tat-terminazzjoni għandhom jissoktaw skont il-kundizzjonijiet stabbiliti f'dan il-Ftehim. Il-Partijiet għandhom isolvu bi qbil reċiproku kull konsegwenza oħra li ġġib magħha t-terminazzjoni.

               2.
                     Dan il-Ftehim għandu jiġi tterminat meta l-Protokoll ta' Assoċjazzjoni mal-Liechtenstein jiġi tterminat skont l-Artikolu 5(4), l-Artikolu 11(1), jew l-Artikolu 11(3) tal-Protokoll ta' Assoċjazzjoni mal-Liechtenstein.

               Artikolu 21

               Lingwi

               Dan il-Ftehim għandu jitħejja f'oriġinal uniku bl-ilsien Bulgaru, Kroat, Ċek, Daniż, Olandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż, b'kull test ikollu l-istess awtentiċità.

               ANNESS

               Il-formula biex jiġu kkalkulati l-kontribuzzjonijiet finanzjarji għas-snin 2019 u 2020 kif ukoll id-dettalji tal-ħlas

               Il-kontribuzzjoni finanzjarja tal-Liechtenstein għall-ISF għall-Fruntieri u l-Viża msemmija fit-tieni u fit-tielet subparagrafi tal-Artikolu 5(7) tar-Regolament 515/2014 tiġi kkalkulata kif ġej għas-snin 2019 u 2020:

               Għal kull sena mill-2013 sal-2017 iċ-ċifri finali tal-Prodott Domestiku Gross (PDG) tal-Liechtenstein disponibbli fil-31 ta' Marzu tal-2019 għandhom jiġu diviżi bis-somma taċ-ċifri tal-PDG tal-Istati kollha li jipparteċipaw fl-ISF għall-Fruntieri u l-Viża għas-sena rispettiva. Il-medja tal-ħames perċentwali miksuba għas-snin mill-2013 sal-2017 għandha tiġi applikata għas-somma tal-approprjazzjonijiet annwali reali tal-ISF għall-Fruntieri u l-Viża għas-snin mill-2014 sal-2019 u tal-approprjazzjoni ta’ impenn annwali tal-ISF għall-Fruntieri u l-Viża għas-sena 2020 kif inkluż fl-abbozz tal-baġit ġenerali tal-Unjoni Ewropea għas-sena finanzjarja 2020 adottat mill-Kummissjoni sabiex tikiseb l-ammont totali li għandu jitħallas mil-Liechtenstein matul il-perjodu kollu ta' implimentazzjoni tal-ISF għall-Fruntieri u l-Viża. Minn dan l-ammont, il-ħlasijiet annwali effettivament magħmula mil-Liechtenstein skont l-Artikolu 10(1) ta’ dan il-Ftehim għandhom jitnaqqsu sabiex jinkiseb l-ammont totali tal-kontribuzzjonijiet tiegħu għas-snin 2019 u 2020. Nofs dan l-ammont għandu jitħallas fl-2019 u n-nofs l-ieħor fl-2020.

               Il-kontribuzzjoni finanzjarja għandha titħallas f'Euro.

               Il-Liechtenstein għandu jħallas il-kontribuzzjoni finanzjarja rispettiva tiegħu sa mhux aktar tard minn 45 jum wara li jirċievi n-nota ta’ debitu. Kull dewmien fil-ħlas tal-kontribuzzjoni għandu jwassal għal ħlas ta' mgħax f'kontumaċja fuq l-ammont mhux imħallas mid-data dovuta. Ir-rata tal-imgħax tkun ir-rata applikata mill-Bank Ċentrali Ewropew għall-operazzjonijiet prinċipali ta' rifinanzjament tiegħu, kif ippubblikat fis-serje C ta' Il-Ġurnal Uffiċjali tal-Unjoni Ewropea, li tkun fis-seħħ fl-ewwel jum kalendarju tax-xahar li fih taħbat id-data tal-iskadenza, u li tiżdied bi 3,5 punti perċentwali.

                     (1)
                  ĠU L 160, 18.6.2011, p. 21.

                     (2)
                  Ir-Regolament (UE) Nru 515/2014 tal-Parlament Ewropew u tal-Kunsill tas-16 ta' April 2014 li jistabbilixxi, bħala parti mill-Fond għas-Sigurtà Interna, l-istrument għall-appoġġ finanzjarju għall-fruntieri esterni u l-viża u li jħassar id-Deċiżjoni Nru 574/2007/KE (ĠU L 150, 20.5.2014, p, 143).

                     (3)
                  Ir-Regolament (UE) Nru 514/2014 tal-Parlament Ewropew u tal-Kunsill tas-16 ta' April 2014 li jistabbilixxi dispożizzjonijiet ġenerali dwar il-Fond għall-Asil, il-Migrazzjoni u l-Integrazzjoni u dwar l-istrument għal appoġġ finanzjarju għall-kooperazzjoni tal-pulizija, il-prevenzjoni u l-ġlieda kontra l-kriminalità, u l-ġestjoni tal-kriżijiet (ĠU L 150, 20.5.2014, p. 112).

                     (4)
                  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1) kif emendat l-aħħar mir-Regolament (UE, Euratom) Nru 547/2014 tal-15 ta' Mejju 2014 (ĠU L 163, 29.5.2014, p. 18).

                     (5)
                  Ir-Regolament ta' Delega tal-Kummissjoni (UE) Nru 1268/2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1).

                     (6)
                  Ir-Regolament tal-Kunsill (Euratom, KE) Nru 2185/96 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolaritajiet oħra (ĠU L 292, 15.11.1996, p. 2).

                     (7)
                  Ir-Regolament (UE, Euratom) Nru 883/2013 tal-Parlament Ewropew u tal-Kunsill tal-11 ta’ Settembru 2013 dwar investigazzjonijiet immexxija mill-Uffiċċju Ewropew Kontra l-Frodi (OLAF) u li jħassar ir-Regolament tal-Parlament Ewropew u tal-Kunsill (KE) Nru 1073/1999 u r-Regolament tal-Kunsill (Euratom) Nru 1074/1999 (ĠU L 248, 18.9.2013, p. 1).

                     (8)
                  ĠU L 1, 3.1.1994, p. 461.


               IL-KUMMISSJONI EWROPEA
            Brussell, 30.5.2017
            COM(2017) 270 final
            EMPTY
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond ta' Solidarjetà tal-Unjoni Ewropea sabiex jipprovdi għall-pagament tal-avvanzi fil-baġit ġenerali tal-Unjoni għall-2018

               MEMORANDUM TA’ SPJEGAZZJONI

               Ir-Regolament tal-Kunsill (UE, EURATOM) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  1
               , u b’mod partikolari l-Artikolu 10 tiegħu jippermetti l-mobilizzazzjoni tal-Fond ta’ Solidarjetà tal-Unjoni Ewropea, fil-limitu massimu annwali ta’ EUR 500 miljun (prezzijiet tal-2011), lil hinn mill-intestaturi rilevanti tal-qafas finanzjarju.

               Il-Punt 11 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  2
               , stabbilixxa l-modalitajiet għall-mobilizzazzjoni tal-Fond.

               Il-kundizzjonijiet tal-eliġibilità għall-Fond huma ppreżentati fid-dettall fir-Regolament tal-Parlament u tal-Kunsill, Regolament emendatorju tal-Kunsill (KE) Nru 2012/2002
                  3
               , li jipprevedi li ammont sa massimu ta’ EUR 50 000 000 f’approprjazzjonijiet ta’ impenn u ta’ pagament jiġu inklużi fil-baġit għall-pagament tal-avvanzi.

               Il-Kummissjoni tinkludi dawn l-ammonti fl-Abbozz tal-Baġit 2018.

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond ta' Solidarjetà tal-Unjoni Ewropea sabiex jipprovdi għall-pagament tal-avvanzi fil-baġit ġenerali tal-Unjoni għall-2018

               IL-PARLAMENT EWROPEW U L-KUNSILL TA' L-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament tal-Kunsill (KE) Nru 2012/2002 tal-11 ta’ Novembru 2002 li jistabbilixxi l-Fond ta’ Solidarjetà tal-Unjoni Ewropea
                  4
               , u b'mod partikolari l-Artikolu 4a(4) tiegħu,

               Wara li kkunsidraw il-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji baġitarji u dwar ġestjoni finanzjarja tajba
                  5
               , u b'mod partikolari l-punt 11 tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)Il-Fond ta' Solidarjetà tal-Unjoni Ewropea (“il-Fond”) għandu l-għan li jippermetti lill-Unjoni tirrispondi b'mod rapidu, effiċjenti u flessibbli għal sitwazzjonijiet ta' emerġenza sabiex tintwera solidarjetà mal-popolazzjonijiet ta' reġjuni milquta minn diżastri naturali.

               (2)Il-Fond ma għandux jaqbeż l-ammont massimu annwali ta' EUR 500 000 000 (prezzijiet tal-2011), kif stabbilit fl-Artikolu 10 tar-Regolament tal-Kunsill (UE, Euratom) Nru 1311/2013
                  6
               .

               (3)L-Artikolu 4a(4) tar-Regolament (KE) Nru 2012/2002 jipprevedi li, meta jkun meħtieġ sabiex tkun żgurata d-disponibilità fil-ħin tar-riżorsi baġitarji, il-Fond jista' jiġi mobilizzat għal ammont sa massimu ta' EUR 50 000 000 għall-ħlas ta' avvanzi u li l-approprjazzjonijiet korrispondenti jiddaħħlu fil-baġit ġenerali tal-Unjoni.

               (4)Sabiex tiġi żgurata disponibbiltà fil-ħin ta’ riżorsi baġitarji suffiċjenti fil-baġit ġenerali tal-Unjoni għall-2018, il-Fond jinħtieġ li jiġi mobilizzat għal ammont ta’ EUR 50 000 000 għall-ħlas ta’ avvanzi.

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja 2018, il-Fond ta' Solidarjetà tal-Unjoni Ewropea għandu jiġi mobilizzat sabiex jipprovdi s-somma ta' EUR 50 000 000 f'approprjazzjonijiet ta' impenn u ta' pagament għall-ħlas ta' avvanzi.

               Artikolu 2

               Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)
                  ĠU L 347, 20.12.2013, p. 884.

                     (2)
                  ĠU C 373, 20.12.2013, p. 1.

                     (3)
                  ĠU L 189, 27.6.2014, p. 143.

                     (4)
                  ĠU L 311, 14.11.2002, p. 3.

                     (5)
                  ĠU C 373, 20.12.2013, p. 1.

                     (6)
                  Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).